ועדת הכספים, כנסת 22, פרוטוקול מספר 15, 2019-11-13 09:30

משה גפני: בוקר טוב, אני מתכבד לפתוח את ישיבת ועדת הכספים.

משה גפני: שלושה דברים: אחד, אנחנו מתפללים לקדוש ברוך הוא שסבב הלחימה הזה יסתיים, שלא ייפגע אף אחד מהאזרחים או מהחיילים.

משה גפני: לצערנו הרב זה חוזר על עצמו מפעם לפעם.

משה גפני: אנחנו כולנו רוצים שזה ייפסק לתמיד.

משה גפני: כפי שאמרתי, אנחנו מתפללים לקדוש ברוך הוא שזה ייגמר מבלי שיהיו נפגעים.

משה גפני: דבר שני, אני רוצה להודיע לגבי הדיון שקיימנו על המסעדנים ובעלי האולמות בעוטף עזה שעד היום היו מחוץ לכל העניין של הפיצוי שכולם קיבלו – החקלאים, החקלאות, התיירות, כל מה שנלווה.

משה גפני: הגעתי לסיכום עם רשות המסים על כך שהם יביאו תקנות בשבוע הבא.

משה גפני: אם זה לא יסתדר, יש חוק, אבל אני מאמין שלא נגיע לזה.

משה גפני: מהיכרותי את רשות המסים, את השר ואת אנשי משרד האוצר, הם יביאו תקנות.

אורית פרקש הכהן: זה יחול רטרואקטיבית כמו שזה היה?

משה גפני: אני מדבר על רטרואקטיבית.

משה גפני: אנחנו מדברים על התקופה ממאי.

משה גפני: אני מקווה שאכן זה יהיה.

משה גפני: הדבר השלישי, אני מבקש שבצוות של רכש גומלין יהיה נציג מכל סיעה.

משה גפני: אני רוצה להודיע לכם שמלבד מיקי לוי, שהוא יושב-ראש הצוות, יהיה מיקי זוהר מהליכוד, עודד פורר, ינון אזולאי, משה גפני, אחמד טיבי ואורלי לוי.

משה גפני: אם ירצו לעשות שינוי, נוכל לעשות שינוי.

משה גפני: זה הצוות שאני מבקש שיטפל בעניין של רכש הגומלין, כאשר המגמה של הוועדה היא ברורה, היא חד משמעית.

משה גפני: הסיפור של רכש גומלין התחיל כאן כבר לפני חודשים ארוכים.

משה גפני: אני לא יודע באיזו כנסת הוא התחיל, אבל זה היה כבר ממזמן.

משה גפני: העמדה של הוועדה זה שיש פגיעה עצומה בתעשייה הישראלית.

משה גפני: בחברת הארגז, נדמה לי, 350 עובדים ילכו הביתה, לא תהיה להם עבודה אם מביאים את זה מסין.

משה גפני: מכיוון שהמשמעות היא פגיעה בתעשייה, חשוב שישבו עם נציגי המשרדים, עם האנשים שעוסקים בעניין הזה, עם בעלי החברות, כדי להגיע לפתרונות שהם פתרונות גם משפטיים.

משה גפני: לצוות הזה יש את הכוח של הוועדה.

משה גפני: את ההמלצות הוא יצטרך להגיש.

מרדכי יוגב: הרבה מדינות נותנות סובסידיות לחברות שלהן כדי שיחזרו לשוק הישראלי – אם זה בחקלאות, באוטובוסים, בזכוכית פניציה.

מרדכי יוגב: אנחנו צריכים לגבש איזו שהיא מדיניות מאזנת.

מיקי לוי: אנחנו מכירים.

מיקי לוי: עצרנו את הזכוכית לשנתיים, עצרנו את כבלי החשמל מטורקיה.

משה גפני: מיקי אמר נכון, יש הרבה מאוד מפעלים שעצרנו את הסגירה שלהם, למשל סנרג'י בשדרות.

משה גפני: את הכבלים מביאים מטורקיה, נותנים לארדואן פרנסה, ואילו בשדרות, שמקבלת את כל הקסאמים, אין עבודה.

מרדכי יוגב: זה לא שוק חופשי.

מרדכי יוגב: יש מדינות שמסבסדות את אותם ענפים כדי לחדור לישראל.

משה גפני: סין.

מרדכי יוגב: גם טורקיה.

מרדכי יוגב: טורקיה סבסדה את המלט ואת הזכוכית.

מיכאל מלכיאלי: כשהם יפסיקו לסבסד לא יהיו פה מפעלים.

מרדכי יוגב: כולנו באותה סירה.

מרדכי יוגב: אני חושב שאין ויכוח בינינו.

מיקי לוי: יש לנו ויכוח עם האוצר.

אברהם (אבי) ניסנקורן: אני מברך על הנושא של המסעדנים בעוטף עזה, בייחוד בימים אלה, רק צריך לעקוב שבשבוע הבא זה יקרה.

משה גפני: אנחנו נשים את זה בסדר היום.

אברהם (אבי) ניסנקורן: אם לא, נחזור לחקיקה.

משה גפני: זה יקרה, אני מכיר את השפה שלהם.

אברהם (אבי) ניסנקורן: השאלה הגדולה – מתי.

אברהם (אבי) ניסנקורן: אני כל הזמן מקבל פניות בנוגע לחברה למתנ"סים ולמכללות.

אברהם (אבי) ניסנקורן: אני חושב שזה צריך להיות מונח על שולחן הוועדה.

אברהם (אבי) ניסנקורן: יש שם מצוקה מאוד גדולה שצריך לשחרר.

אברהם (אבי) ניסנקורן: מדובר בשני גופים מאוד מאוד חשובים.

משה גפני: אני, כפי שאתה יודע, לא קיבלתי בכלל פניות.

משה גפני: הייתי צריך להילחם כדי שהפניות יגיעו.

משה גפני: כאשר הגיעו לפה כל העברות, כל הדברים שהיה אפשר לאשר ועברו את הלשכה המשפטית מבחינת הנוהל של העברות, הם אושרו.

משה גפני: ייאמר לשבחם של חברי הוועדה מכל המפלגות שאפשרו להעביר את זה כדי שהמדינה לא תהיה משותקת.

משה גפני: כשהגיע הנושא הזה של המכללות, שאני מאוד בעד, שאלתי את הרפרנט שהיה כאן: "תגיד לי מה עם החלטת הממשלה".

משה גפני: הרפורמה אומרת שצריך שיהיו מעל 800 תלמידים.

משה גפני: אם צריך שיהיו מעל 800 תלמידים, המשמעות היא שלא יהיו מכללות טכנולוגיות חרדיות.

משה גפני: אני מדבר על מה שהיה.

משה גפני: דיברתי אז, כשזה היה בממשלה, עם אורי שיינין.

משה גפני: הממשלה קיבלה החלטה על החרגה של המקרים האלה.

משה גפני: כולם רוצים שיהיו בנות ובנים שילמדו במכללות האלו.

משה גפני: הוא היה צריך לתת לי תשובה.

משה גפני: מאז נעלמו עקבותיהם.

משה גפני: הנוהג הוא שאם יש שאלה בוועדה ובגלל זה הנושא נדחה, מרימים טלפון, אומרים: "גפני, בוא נשב, נמצא איזה פתרון, נראה אם יש בעיה, אם אין בעיה".

משה גפני: כלום, שום דבר, לא מעניין אותם בכלל אם זה יבוא או לא יבוא.

משה גפני: מאז כלום, אני לא יודע שום דבר.

משה גפני: כשדיברתי עם מנכ"ל משרד הרווחה, אמרתי לו: "הנה, זו הבעיה".

משה גפני: הוא אמר לי: "אני לוקח את זה על עצמי, אני מבטיח לך שאני אפתור את זה".

משה גפני: זה היה אתמול.

משה גפני: אם הוא יפתור את זה, בסדר.

משה גפני: אני רוצה להביא את זה, אני רוצה לאשר את זה.

משה גפני: ביקשתי להביא את זה, אבל זה בכלל לא מעניין אותם.

משה גפני: מצידו של אגף התקציבים שזה לא יאושר, כך הם יחסכו עוד כסף.

משה גפני: הממשלה קיבלה בעניין הזה החלטה מפורשת.

משה גפני: למה זה לא מגיע?

משה גפני: אני מקווה שזה ייפתר עכשיו.

אורלי פרומן: לאחרונה, גם במליאה וגם דיונים בוועדה הזאת, עולים כל מיני קיצוצים בתכניות של משרד החינוך ומשרד הרווחה.

אורלי פרומן: כולנו רגישים לתחום הזה של פגיעה בילדים, בנוער, במשפחות חלשות.

אורלי פרומן: שיבואו הנה משרד הרווחה ומשרד החינוך ויגידו ממה הם קיצצו.

אורלי פרומן: כל רגע אנחנו שומעים תכניות אחרות.

אורלי פרומן: תן תמונה אחת בגין איקס הקיצוצים שהיו, בגין ארבעת הקיצוצים שהיו - איפה נאלצת לקצץ, במה פגעת - זה יהיה הרבה יותר אמין.

משה גפני: את יודעת איך המשרדים יושבים מול אגף התקציבים.

אורלי פרומן: הייתי מנכ"לית שש שנים.

משה גפני: את יודעת על מה מדובר.

אורלי פרומן: יושב משרד, עושה סדרי עדיפויות.

אורלי פרומן: מן הראוי היה שנדע, אחרי שיקולים מקצועיים של המשרד, איפה החליטו לקצץ.

משה גפני: נחשוב מה עושים לגבי זה.

אורית פרקש הכהן: אולי אנחנו צריכים לראות מה עושים עם הקיצוצים הרוחביים.

אורית פרקש הכהן: אולי אנחנו צריכים לייצר איזה שהוא דיאלוג בקשר לקיצוצים הרוחביים, כמו שמדברת אורלי, ולהגיד להם: אנחנו רוצים שתסירו את הדבר הזה והזה.

משה גפני: לפעמים יש קיצוץ רוחבי שהוא טוב, לפעמים יש קיצוץ שהוא רע.

אורית פרקש הכהן: בדרך כלל אלה כספים לא גדולים ביחס לקיצוץ.

אברהם (אבי) ניסנקורן: העברה שדיברנו עליה לחינוך הבלתי פורמאלי היא העברה מס' 167.

משה גפני: חינוך.

משה גפני: זה רק אתמול פורסם.

משה גפני: לא על זה דיברנו.

משה גפני: דיברנו על תעסוקה, על העברה אחרת.

אברהם (אבי) ניסנקורן: גם בנושא של המתנ"סים אני אלחץ.

אברהם (אבי) ניסנקורן: אני שמח על הדיון שיהיה על חסות הנוער.

אורלי לוי אבקסיס: זה לא רק חסות הנוער.

אורלי לוי אבקסיס: יש את כל העניין של המעונות הסגורים, המעונות הנלווים, יש את ההוסטלים שמכינים אותם חזרה לקהילה.

אורלי לוי אבקסיס: יש בעיה בשניהם.

אורלי לוי אבקסיס: הבעיה האקוטית ביותר זה המעונות בקצה הרצף.

אורלי לוי אבקסיס: מה שקורה זה שהילדים בקהילה, אין להם שום טיפול.

אורלי לוי אבקסיס: הם גם לא באים להוסטלים, וההוסטלים נסגרים.

אברהם (אבי) ניסנקורן: זה מה שדיברנו.

משה גפני: הוא דיבר עם אביגדור קפלן.

אורלי לוי אבקסיס: לנערות חרדיות בסיכון סגרו מסגרות.

משה גפני: זה לא משנה לי אם הן חרדיות או לא חרדיות.

אורלי לוי אבקסיס: אין הרבה מסגרות כאלו.

אורלי לוי אבקסיס: כשמסגרת כזאת נסגרת, הם לא יכולים לקחת אותה למסגרת אחרת שלא מתאימה.

משה גפני: א

משה גפני: ביגדור קפלן אמר לאבי ניסנקורן: "אני מוכן לבוא לדיון כזה בוועדה".

משה גפני: דיברתי איתו אתמול, אמרתי שאני שמח על כך שהוא מוכן לבוא.

משה גפני: אני לא רוצה לקיים דיון סרק, הרי אנחנו ועדה זמנית.

משה גפני: אני לא רוצה לקיים דיון שבו נגיד שאנחנו צריכים כסף והאוצר יגיד שאין.

משה גפני: אביגדור קפלן אמר: "חסרים הוסטלים לנערים האלה שמסתובבים ברחובות, לכן אני הולך לעשות תכנית שתביא כל שנה אחד או שניים נוספים".

משה גפני: הוא הולך להביא תכנית שנביא לכאן.

אורלי לוי אבקסיס: צריך לפנות למחלקת המחקר של הכנסת, על-מנת שתבדוק לנו את העלות של החזקת ילד בהוסטל.

אורלי לוי אבקסיס: אם נדע את הנתונים האלה, גם נדע אם התכנית שמביא לנו משרד הרווחה אכן עונה על הצרכים.

שלמה קרעי: אדוני היושב-ראש, בעודנו יושבים בוועדת הכספים ילדיי שוהים בממ"ד יחד עם עוד עשרות אלפי אזרחים בדרום.

שלמה קרעי: אנחנו, לצערי, תלויים כרגע במצב רוח של החמאס - יחליט להצטרף למתקפה, לא יחליט להצטרף למתקפה, שזאת משוואה שאני חושב שצריכה להשתנות.

שלמה קרעי: אנחנו צריכים להיות יותר אקטיביים, ואני מברך את ראש הממשלה ואת מערכת הביטחון על החיסול שהם עשו, כי כך יהיה לנו יותר קל להסביר לילדים למה אנחנו שוהים בממ"ד - צה"ל יצא לשמור עלינו, להילחם בשבילנו, ואנחנו צריכים להתגונן.

שלמה קרעי: הבשורה שבישרת לנו בפתח הדיון על אותם מסעדנים ובעלי אולמות - גם ביומיים האלה פעילותם מוקפאת, אין אירועים והכל מתבטל - היא בשורה משמחת וטובה, אני מברך על כך.

שלמה קרעי: יחד עם זאת, בשבוע האחרון עלה לדיון הנושא של מענקי האיזון שיכולים להשתנות בהתאם למצב הסוציו-אקונומי ברשויות.

שלמה קרעי: אמרו שבימים הקרובים צפוי להתבהר מה יקרה בכל הרשויות בארץ.

שלמה קרעי: אני חושב שצריך לקיים דיון בוועדת הכספים על זה.

שלמה קרעי: צריך להחריג את אותן רשויות בעוטף עזה.

שלמה קרעי: גם ככה מאוד קשה להן, גם ככה אנחנו רואים שמרכזי החוסן מטפלים בכל מיני נושאים נוספים שקשורים לביטחון.

שלמה קרעי: לא ייתכן שנקצץ לרשויות בעוטף עזה מענקי איזון בתקופה הזאת.

משה גפני: עבר אלינו ממליאת הכנסת הנושא של ייקור שכר הלימוד במעונות ובמשפחתונים.

משה גפני: מקצצים למשפחות חלשות כלכלית את הסבסוד של שכר הלימוד במעונות ובמשפחתונים.

משה גפני: זה יקרה למשפחות שמתקשות מאוד בתשלום שכר הלימוד הזה, מה שיקשה עליהן לצאת לעבודה.

משה גפני: נאמר כל הזמן על ידי אגף התקציבים: "תביאו מקור".

משה גפני: החברים הביאו מקור.

משה גפני: המקור הוא הבינוי של המעונות.

משה גפני: הבינוי לא יתבצע השנה, יכול להיות שיתבצע בשנה הבאה.

יעקב אשר: הוא יתבצע לא באופן מלא.

משה גפני: צריך למצוא לזה פתרון.

יעקב אשר: אדוני היושב-ראש, בתקופה הזאת של כאוס ניהולי ותקציבי שקיים, שהתוצאות שלו הן העוולות שמתרחשות על גב הציבור בנושאים כאלה ואחרים, אני חושב שהוועדה הזאת שאתה עומד בראשה משמשת כמבוגר האחראי במדינת ישראל.

יעקב אשר: רק הדוגמה של המסעדנים והדוגמאות הנוספות שעלו כאן מראות את הדבר הזה.

יעקב אשר: אני חושב שהתקווה האחרונה שלנו כרגע היא הוועדה בראשותך.

יעקב אשר: הקיצוץ הזה שבגינו אנחנו יושבים כאן, אדוני היושב-ראש, לא היה עובר אם היה שר מתפקד במשרד הרווחה באותה תקופה שהחליטו על הקיצוץ הזה.

יעקב אשר: לא היה עובר כזה קיצוץ אם הייתה כנסת, אם הייתה ועדת כספים פעילה באותה תקופה.

יעקב אשר: הקיצוץ הזה הוא קיצוץ בסבסוד.

יעקב אשר: לקחו את הסבסוד הממשלתי, קיצצו שם מכה אכזרית בלי שום סיבה.

יעקב אשר: מנסים גם לשנות את הפעילות של המעונות מבחינת כמות ילדים, דברים כאלה ואחרים.

יעקב אשר: כרגע מדובר באוכלוסייה הכי חלשה שאותה אנחנו רוצים הכי הרבה לעודד.

יעקב אשר: נמצאים פה הרבה חברי כנסת, הם מקבלים מאות פניות.

יעקב אשר: הרב גפני, גם אליך מגיעות, גם אלי מגיעות, גם אל הרב מקלב מגיעות.

יעקב אשר: המייל שלנו מפוצץ מתלונות של הורים על כך שבראשון בספטמבר הודיעו להם בשקט בשקט ששכר הלימוד קפץ.

יעקב אשר: יש עבודה יפה שעשה הממ"מ, ואני מצטט: "ככל שההכנסה לנפש נמוכה יותר, כך העלייה בתשלומי ההורים הייתה גבוהה יותר".

יעקב אשר: יש פה הורים שמשלמים בין 123 ל-142 שקל לחודש אם יש להם ילד אחד.

יעקב אשר: אם יש להם שני ילדים, צריך לעשות את זה במכפלות.

יעקב אשר: זו התוספת של המחטף הזה שהיה.

יעקב אשר: לתינוק זה מספר עוד יותר גבוה.

יעקב אשר: לא יכול להיות שהדבר הזה יהיה.

יעקב אשר: היו פה דיונים, אדוני היושב-ראש, היו הבטחות כאלו ואחרות.

יעקב אשר: אמרת לי שיש לך את המנופים.

יעקב אשר: אני סומך עליך במיליון אחוז בעניין הזה.

יעקב אשר: כמו שאמרת, יש תקציב של בינוי שלא מנוצל.

יעקב אשר: אני הייתי ראש עיר, אני יודע כמה כסף נשאר.

יעקב אשר: אנחנו יודעים שזה כסף שיחזור לאוצר.

יעקב אשר: אחת הטענות של האוצר זה שהם לא יכולים להעביר כסף מבינוי, שזה כסף שמגיע מהרשאות, לסגירת פער של flat במזומן.

יעקב אשר: קיבלתי תשובות אחרות ממה שפקידי האוצר אמרו לאנשי משרד הרווחה.

יעקב אשר: הייתי רוצה לשמוע את חוות דעתה של היועץ המשפטית אם זה בלתי אפשרי מבחינה חוקתית, או שזו מדיניות שלהם.

יעקב אשר: כל הזמן באים ואומרים שרוצים שאנשים יצאו לעבוד.

יעקב אשר: פה מכים באנשים שההכנסה לנפש שלהם היא מ-0 עד 2,000 שקל.

יעקב אשר: להם אומרים: שבו בבית, טפלו בילדים, אל תלכו לעבוד.

יעקב אשר: זה לא יכול להיות.

יעקב אשר: אני בטוח שזה יתוקן במסגרת הוועדה הזאת, שזאת ועדה שאני לא קורא לה ועדת הכספים, אני קורא לה ועדת המבוגר האחראי במדינת ישראל.

אורלי פרומן: כל נושא הגיל הרך, שזה מתום חופשת הלידה עד גיל שלוש, הוא נושא מופקר במדינת ישראל.

אורלי פרומן: בתוך זה יש איזו נקודת אור - שרבע מהילדים נמצאים במעונות ובמשפחתונים בפיקוח משרד העבודה והרווחה.

אורלי פרומן: בערב פתיחת שנת הלימודים, והיטיב לתאר את זה חבר הכנסת אשר, הודיעו להורים, לזוגות הצעירים, ששכר הלימוד מתייקר בין 16% ל-20%.

אורלי פרומן: שכר הלימוד במעונות האלה מסובסד לפי ההכנסה המשפחתית.

אורלי פרומן: ככל שההכנסה לנפש נמוכה יותר, כך העלייה הייתה יותר גבוהה.

אורלי פרומן: הגענו למצב שבמשפחה שההכנסה שלה היא כ-2,100 שקלים, חצי הולך למעון.

אורלי פרומן: אומרת לי השבוע אחת האימהות, ואני מצטטת: "אין מחיר לביטחון של התינוקת שלי, אין מחיר למה שהפך למילה גסה אצלכם "חינוך איכותי בגיל הרך".

אורלי פרומן: למה אני צריכה לשלם 3,000 שקל לחינוך של הילדים שלי, למדינה אין שום אחריות בנושא הזה?

אורלי פרומן: " ההורים הצעירים קורעים תחת הנטל.

אורלי פרומן: זה לפעמים שני ילדים ושלושה, לא רק ילד אחד.

אורלי פרומן: בנוסף לעלייה של שכר הלימוד גם חלה ירידה בסבסוד הממשלתי של המעונות האלה, מה שאומר שרמת השירותים שהם מקבלים נמוכה יותר – מספר מטפלות פר מספר ילדים, סל שירותים שמגיע לילד לקבל כאשר הוא מגיע למעון.

אורלי פרומן: יש פה שלוש פגיעות מרכזיות: קודם כל, פגיעה בזוגות הצעירים שמתמודדים גם ככה עם יוקר המחייה.

אורלי פרומן: למה רק כרבע מהילדים מגיעים למעונות?

אורלי פרומן: לא רק כי אין מקום, אלא כי ההורים אומרים: אם חצי מההכנסה הולכת למעון, עדיף שאני אשאר בבית.

אורלי פרומן: ומי נשאר בבית?

אורלי פרומן: האימא לרוב נשארת בבית.

אורלי פרומן: עצרנו לאימא הזאת את ההתקדמות המקצועית שלה, שזה בניגוד מוחלט לזה שהמעונות האלה נמצאים תחת משרד העבודה והרווחה.

אורלי פרומן: המעונות צריכים להימצא כולם תחת משרד החינוך, אלו מערכות חינוכיות.

אורלי פרומן: במקור זה תחת משרד העבודה והרווחה, כי רצו לעודד נשים לצאת לשוק העבודה.

אורלי פרומן: היום אנחנו עושים תהליך הפוך, אנחנו אומרים: תשבי בבית כי זה עולה יקר.

אורלי פרומן: דבר שני, הנושא של שוויון הזדמנויות בחינוך.

אורלי פרומן: לא רק שאנחנו מרחיבים את הפערים בין הילדים, אנחנו גם מנציחים אותם, כי לחינוך בגיל הרך יש השפעה דרמטית ומכרעת על התפתחות הילדים.

אורלי פרומן: כך קורה שלגנים בגיל שלוש ובגיל ארבע מגיעים ילדים עם פערים שקשה להשלים אותם אחרי זה.

אורלי פרומן: אני מבקשת לבטל את העלאת שכר הלימוד לאלתר, בטח לאוכלוסיות האלו.

מיכאל מלכיאלי: מי שישב כאן

מיכאל מלכיאלי: בשבועות האחרונים יודע שהמדינה צריכה לקצץ, שאי אפשר להגיד שלא צריך לקצץ.

מיכאל מלכיאלי: הסבסוד של המעונות לא בא לעזור לאדם עני, הוא בא לעזור למדינה.

מיכאל מלכיאלי: בהחלטת הממשלה כתוב במפורש שהסבסוד של המעונות נועד על מנת שאנשים יצאו לעבוד.

מיכאל מלכיאלי: אי אפשר בשביל לעזור לגירעונות, להעמיק אותם עוד יותר על ידי זה שאנשים לא ילכו לעבוד.

מיכאל מלכיאלי: כמו שאמרו חבר הכנסת אשר וחברת הכנסת פרומן, במשפחות עם שני ילדים בערים שמדורגות בדרגה מספר שלוש, האימא, שלא מרוויחה הרבה, לא תלך לעבוד, היא תישאר בבית.

מיכאל מלכיאלי: הקיצוץ הזה הוא חלם.

מיכאל מלכיאלי: דבר נוסף, נושא הצהרונים באשכולות שש ושבע.

מיכאל מלכיאלי: האנשים בערים שמדורגות בסוציו-אקונומי אחד עד חמש יכולים לקבל סבסוד.

מיכאל מלכיאלי: לאנשים בערים שמדורגות בדרגה סוציו-אקונומית שש ושבע המחשב חסום להגשת בקשה.

מיכאל מלכיאלי: מה זה שש ושבע?

מיכאל מלכיאלי: זה אור יהודה, זה נתניה.

מיכאל מלכיאלי: כל מי שיעשה סיור בחלקים גדולים בערים האלו יבין שגרים שם הרבה יותר עניים מאשר בירושלים שמדורגת בדרגה סוציו-אקונומית שתיים.

מיכאל מלכיאלי: החלוקה השרירותית הזאת לא נכונה לא רק במקום הזה, גם בשאר הסבסודים שניתנים.

מיכאל מלכיאלי: פה זה לא עוד 100 שקל כמו במעונות, זה הרבה יותר כסף.

מיכאל מלכיאלי: זה חוטא פעם שנייה למטרה שלשמה יש את הסובסידיה הזאת.

מיכאל מלכיאלי: אם במעונות אנחנו נכשלים פעם ראשונה, בצהרונים בערים בדרגה סוציו-אקונומית שש ושבע אנחנו נכשלים פעם שנייה.

אורי מקלב: תודה רבה, אדוני היושב-ראש, על עצם קיום הדיון, ותודה למציעים בראשותו של חבר הכנסת יעקב אשר.

אורי מקלב: הבאתי פה דוגמית ממאות מיילים שקיבלתי - מי שיקרא וידפדף לא יוכל להישאר אדיש - ואני מצטט: "אני אישה עובדת, יוצאת כל יום בשש מהבית.

אורי מקלב: בשלוש וחצי אני חוזרת כדי לאסוף את הילדים.

אורי מקלב: הכנסתי מספיקה בקושי רב להוצאות הבסיסיות השוטפות – משכנתא, ארנונה, מים, חשמל, גז, קופת חולים, נסיעות ואוכל בסיסי.

אורי מקלב: רשמתי שני ילדים למעון בשנת תש"ף, ילדה פלוס תינוק.

אורי מקלב: חישבתי את העלות לפי שנים קודמות.

אורי מקלב: בתחילת שנת הלימודים התברר כי מחיר המעונות עלה ללא כל הודעה מוקדמת.

אורי מקלב: עבור שני ילדיי היה עלי להוסיף עוד 256 שקלים לחודש, שזה 3,072 לשנה.

אורי מקלב: אם הייתי יודעת, הייתי מחפשת מסגרת אחרת.

אורי מקלב: עכשיו אין לי ברירה".

אורי מקלב: צריך לקחת בחשבון ש-256 שקלים לחודש יכולים להיות כמעט 20% מההכנסה הכאילו פנויה.

אורי מקלב: חני עובדת בהנהלת חשבונות, אימא לשבעה ילדים, חזרה אחרי לידת תאומות לעבודה אחרת לא היה לה מקום עבודה.

אורי מקלב: היא משלמת עבורן 1,800 שקל.

אורי מקלב: ההכנסה נטו שלה היא 7,000 שקל.

אורי מקלב: היא מכלכלת תשע נפשות עם 5,000 שקל.

אורי מקלב: עובדת באוניברסיטת בר אילן משלמת 1,800 שקל עם הכנסה של 5,000 שקל.

אורי מקלב: רחלי עם שלושה ילדים במעון, משלמת 2,200 עם הכנסה של 5,000 שקל נטו אחרי נסיעות.

אורי מקלב: היא נשארת עם 2,700 שקל לחמש נפשות.

אורי מקלב: יש כאן מאות דוגמאות כאלו.

אורי מקלב: על האוכלוסייה הזאת אנחנו מדברים.

אורי מקלב: כפי שכבר נאמר פה, כל הנושא של המעונות זה לא איזה אקסטרות, כל הנושא של המעונות נועד לאפשר לאימהות לצאת לעבוד.

אורי מקלב: האימא אומרת שאם היא לא הייתה יוצאת לעבודה היא הייתה מחזיקה את הילד בבית.

אורי מקלב: זה לא ילד שבין כך ובין וכך הולך למסגרת חינוכית.

אורי מקלב: אנחנו מדברים על אותם תינוקות שאם האימא לא הייתה עובדת, היא הייתה נשארת איתם בבית.

אורי מקלב: התפרסם לפני יומיים דוח של ביטוח לאומי על כך שלמעלה משליש מהשכירים מרוויחים 5,000 שקל לחודש.

אורי מקלב: 6,500 שקל זה כבר מעל השכר הממוצע.

אורי מקלב: תעשו חשבון מה נשאר לאימא שצריכה לשלם 2,000 שקל או אלף ומשהו שקל לחודש.

אורלי לוי אבקסיס: קודם כל, כל הכבוד למציעים.

אורלי לוי אבקסיס: זו לא פעם ראשונה שאנחנו דנים פה בוועדה.

אורלי לוי אבקסיס: דנו בזה גם בשנים עברו.

אורלי לוי אבקסיס: גם בקדנציה הקודמת קודמת יעקב אשר ואנוכי הגשנו הצעה לסדר בנוגע ל-30 מיליון השקלים שנלקחו מהמשפחתונים והועברו למשרדים אחרים.

אורלי לוי אבקסיס: נציג האוצר בוועדה אמר שזה הועבר בהסכם של מתווה הגז, כדי לאפשר את העניין של חוק ההגבלים על אותה עסקה.

אורלי לוי אבקסיס: הוא אמר שחלק מהכספים של משרד הכלכלה הועברו למשרדים החדשים שעליהם היה ממונה השר.

אורלי לוי אבקסיס: אני לא נכנסת לזה.

אורלי לוי אבקסיס: היועץ המשפטי, כשפניתי אליו עם אותה אמירה, קבע שחייבים להחזיר את ה-30 מיליון שקלים בלי שום קשר לכל מו"מ עתידי בנוגע לזה.

אורלי לוי אבקסיס: אני רוצה להמשיך את הקו שפתח בו חברי אורי מקלב על האי רציונאליות הבסיסית בתשלומי שכר הלימוד בכלל, לא רק בגיל הרך.

אורלי לוי אבקסיס: הוא נתן פה דוגמאות על ילד בגיל הרך שעולה 2,000,2,500 שקל.

אורלי לוי אבקסיס: אם מדובר בשני ילדים במשפחה שמרוויחה שכר מינימום, אז האימא צריכה עוד להוציא מהכיס שלה כדי לממן את הדבר הזה.

אורלי לוי אבקסיס: אף אחד לא לוקח בחשבון שיש תשלומים נוספים למערכת החינוך שאמורה להיות בחינם.

אורלי לוי אבקסיס: כל ילד משלם בסביבות 2,000 עד 3,000 שקל למערכת החינוך בשנה.

אורלי לוי אבקסיס: העלויות של הילדים במערכת החינוך הן מטורפות, הן מקשות על הזוגות הצעירים להחזיק קורת גג על הראש, בטח ובטח גורמות להם לשקול אם בכלל להביא ילדים.

אורלי לוי אבקסיס: שכחנו דבר נוסף שלא עלה פה היום, וזה האינטרס של המדינה שהמסגרות האלו יעבדו.

אורלי לוי אבקסיס: מאחר והמדינה לא השכילה להפעיל, לבנות, ליצור תשתית חינוך לגיל הרך מאפס עד שלוש, מה שקרה הוא שהמשפחתונים האלה היום, מעבר לכל אותם מעונות שאנחנו מכירים, בין אם זה ויצו, נעמ"ת, נשות אמונה וכדומה, מהווים תחליף לחוסר המשווע באותן מסגרות.

אורלי לוי אבקסיס: אתם לוקחים את מנהלת המשפחתון, אתם קובעים לה כמה עליה לגבות, אתם קובעים לה כמה ילדים עליה להחזיק, אתם קובעים לה את הדרישות שהיא צריכה לעמוד בהן.

אורלי לוי אבקסיס: כשעולה המדד, או שכשעולים המחירים כי אתם מקצצים בסבסוד של ההורים, היכולת של אותו משפחתון להחזיק מעמד ולא להיסגר לא רק שמצטמצם, הוא כבר הופך להיות נטל כלכלי.

אורלי לוי אבקסיס: מי שנפגע מזה הם הילדים.

אורלי לוי אבקסיס: צודקת חברת הכנסת פרומן שמדברת על כך שהפערים שמגיעים איתם אחר כך הילדים האלה למערכת החינוך הפורמאלית, בין אם זה בגיל שלוש, בין אם זה קצת יותר מאוחר, הם פערים שאי אפשר לגשר עליהם.

אורלי לוי אבקסיס: אין ויכוח על זה שהחינוך בגיל הרך צריך להיות תחת משרד החינוך.

אורלי לוי אבקסיס: בכל ממשלה שלא תקום, אנחנו, העבודה-גשר, נילחם על כך.

אורלי לוי אבקסיס: בכל הסכם קואליציוני שנהיה בו אנחנו נדרוש שילדים בגילאי אפס עד שלוש יהיו באחריות משרד החינוך.

אורלי לוי אבקסיס: המשפחתונים זה האינטרס של המדינה, היא קובעת את התנאים.

אורלי לוי אבקסיס: מדובר בחמישה ילדים במשפחתון.

אורלי לוי אבקסיס: מספיק להוציא ילד אחד מתוך אותה מערכת כדי לסגור את המשפחתון.

יעקב אשר: זו אבטלה על אבטלה.

אורלי לוי אבקסיס: בוודאי.

אורלי לוי אבקסיס: לילדים שנשארים אין משפחתונים, כי המשפחתונים נסגרים.

אורלי לוי אבקסיס: אני רוצה שהאוצר יגיד מה קרה עם ה-30 מיליון שנדרשו להחזיר למשפחתונים.

אורלי לוי אבקסיס: תגידו איך אתם נערכים לפני תחילת שנת לימודים בכל מה שקשור למחסור, הרי בכל שלב נוספים ילדים.

אורלי לוי אבקסיס: איך אנחנו נערכים?

אורלי לוי אבקסיס: מה המספר האמיתי?

אורלי לוי אבקסיס: כמה ילדים נאלצים לצאת החוצה?

אורלי לוי אבקסיס: יש את חוק פעוטות בסיכון לגבי אשכול אחד ושניים מבחינה סוציו-אקונומית.

אורלי לוי אבקסיס: מדינת ישראל באה ואמרה: אלו משפחות שהעוני בהן מאוד גדול, לילד חשוב מאוד להיות במסגרת, לכן אנחנו לוקחים עליו שכר שהוא שווה ערך לדמי קצבת ילדים , פלוס מינוס.

אורלי לוי אבקסיס: האינטרס של המדינה זה שהילד יהיה במסגרת, לכן היא מסבסדת את המסגרת שלו.

אורלי לוי אבקסיס: כמה כסף יש בהצעת החוק הזאת - 20 מיליון שקל?

אורלי לוי אבקסיס: הילד הזה גדל לעוני.

אורלי לוי אבקסיס: אם הוא יישאר באותו בית, שהוא קצה הרצף, זו סכנה בשבילו ובשבילנו.

אורלי לוי אבקסיס: לפחות שחלק מהיום יצא מהבית, ירכוש ידע.

מיקי לוי: הדברים שאמרה חברת הכנסת פרומן הם הדברים שלי.

מיקי לוי: תשלומי ההורים עולים בעקבות עליית המדד.

מיקי לוי: מה שלא עולה בעקבות עליית המדד זה שכר המינימום, שזה הברוך המרכזי.

מיקי לוי: המדהים הוא שהיחס הוא הפוך: ככל שהשכר נמוך יותר, ואני בכוונה נצמד לשכר מינימום כי אנחנו רוצים לעודד את אותן נשים שיצאו החוצה, העול הכספי שמוטל על אותה אימא הוא יותר גבוה ממי שמרוויחה 8,000 ו-10,000 שקל.

מיקי לוי: את זה הדעת אינה תופסת.

מיקי לוי: צריך למצוא איזה שהוא יחס אחר.

מיקי לוי: אם אין כסף, ויש כסף, לפחות שנשמור על הדירוג כך שמי שמרוויח יותר גם ישלם יותר.

מיקי לוי: מה שנוצר זה מצב שמי שמרוויח פחות משלם יותר.

מיקי לוי: את זה צריך לתקן מיד.

עאידה תומא סלימאן: חלק מהדברים שחשבתי להגיד כבר נאמרו.

עאידה תומא סלימאן: מקומם שאת העלייה שהייתה צריכה הממשלה לסבסד משיתים על ההורים.

עאידה תומא סלימאן: מה שהמדינה הולכת לשלם השנה הוא פחות ממה שהיא שילמה בשנה שעברה, דבר שלא מתקבל על הדעת כשלוקחים בחשבון שהמשכורות של אותן נשים שצריכות את המסגרות האלו לא עולות באותה מידה.

עאידה תומא סלימאן: אני מדברת במיוחד על המשפחתונים, על הנשים שעובדות בתוך המשפחתונים האלו.

עאידה תומא סלימאן: צדקה חברת הכנסת אורלי לוי שאמרה שזה פוגע בנשים בשכבות החלשות כמו אצלנו באוכלוסייה הערבית.

עאידה תומא סלימאן: ברוב הרשויות המקומיות הערביות אין מעונות יום.

עאידה תומא סלימאן: רק בשנים האחרונות התחילו בעניין של בנייה והפעלת מעונות היום.

עאידה תומא סלימאן: המשפחתונים הם שירות כל כך חשוב לנשים שרוצות לצאת לעבוד.

עאידה תומא סלימאן: ידענו כל הזמן שמנהלות המשפחתונים העצמאיות, בסוגריים, ואני ניהלתי כמה וכמה דיונים על הנושא הזה, לא מצליחות אפילו לגבות את העלות הנקובה מטעם הממשלה.

עאידה תומא סלימאן: כשרוב המשפחות לא מצליחות לעמוד בסכומים האלה, מנהלת המשפחתון סופגת את זה במה שאמורה להיות ההכנסה שלה.

עאידה תומא סלימאן: הרבה ממנהלות המשפחתונים אמרו לי שהן לא מצליחות לגבות.

עאידה תומא סלימאן: על התוספת הן מוותרות מהתחלה, כי ממילא בשנה שעברה המשפחות לא יכלו לשלם את המחיר הרגיל.

עאידה תומא סלימאן: אנחנו פוגעים בצעד הזה בהכנסה של מנהלות המשפחתונים ובהורים.

עאידה תומא סלימאן: הבת שלי משלמת על ילדיה התאומים 3,200 שקל.

עאידה תומא סלימאן: אם לא הייתה לה משכורת שמאפשרת לה, איך היא הייתה יכולה לשלם סכומים כאלה?

עאידה תומא סלימאן: לבוא ולהשית את העלות שהייתה צריכה להיות חלק מהסבסוד של הממשלה על המשפחות כאשר אין כנסת שעוקבת ורואה מה קורה - לא מתקבל על הדעת.

עאידה תומא סלימאן: אנחנו צריכים לשנות את המציאות הזאת.

מרדכי יוגב: אמרה בצדק חברתי חברת הכנסת עאידה תומא סלימאן שאין כנסת עוקבת.

מרדכי יוגב: חברנו חבר הכנסת טרכטנברג קידם את העניין של המועצה לחינוך בגיל הרך.

מרדכי יוגב: הייתה, לכאורה, גם העברה של הטיפול בגיל הרך ממשרד העבודה והרווחה למשרד החינוך.

מרדכי יוגב: מאז כלום לא התקדם.

מרדכי יוגב: במידה ונבין שאין ממשלה, ואני מקווה שכן תהיה, הייתי מבקש לשים על סדר היום של ועדת הכספים את הנושא של מה יש בתקציב 2020 ואילך לסיפור הזה של המועצה לגיל הרך.

משה גפני: יש דברים שאנחנו לא יכולים בוועדה זמנית לשים.

משה גפני: אנחנו לא באים במקום ועדה קבועה.

אורלי לוי אבקסיס: אתם יכולים לעשות מעקב.

משה גפני: בשבוע הבא יהיה פה החשב הכללי, הוא יצטרך להגיד מה הוא מתכוון לעשות.

קרן ברק: אני לא כל כך מצליחה להבין איך קרה שקיצצו בסבסוד, מי אישר את זה, איך ההורים לא ידעו.

קרן ברק: איך ההורים שרשמו את הילדים שלהם נהיו שבויים בתוך סיטואציה שבה הם עובדים וצריכים לממן את זה?

קרן ברק: כשישבנו פה עם שאול מרידור שהראה לנו את התקציב של המשרדים, האם הקיצוץ כבר גולם בפנים?

משה גפני: כן.

משה גפני: אני רוצה לדעת למה קיצצו בסבסוד של המעונות.

נדב כץ: היה קיצוץ רוחבי, קיצוץ flat בכל תחומי הפעילויות של המשרד.

נדב כץ: לא רק במעונות היום, גם בתחומי רווחה.

משה גפני: לא נכון.

משה גפני: מה זה קיצוץ flat, אתם הרי צריכים לדבר עם משרד האוצר?

משה גפני: הם באים ואומרים לכם: תקצצו פה?

משה גפני: אגב, זה לא נכון, כי הקיצוץ של הסבסוד במעונות הרבה יותר גדול מאשר בדברים אחרים, אבל נניח רגע לעניין הזה.

משה גפני: לכם אין מה לומר?

משה גפני: נבטל את משרד הרווחה?

נדב כץ: חד משמעית יש לנו מה לומר.

משה גפני: אז למה לא אמרתם?

אורלי לוי אבקסיס: איך אפשרתם העברה של 93 מיליון שקלים מרזרבות?

אורלי לוי אבקסיס: את ה-100 מיליון שקל האלה תיקחו לדברים אחרים.

אורלי לוי אבקסיס: חוץ מהקיצוץ flat הם גם מנדבים 100 מיליון שקלים.

נדב כץ: הקיצוץ לא היה רק במעונות, הוא היה בעוד תחומים רבים.

נדב כץ: בתחום המעונות, כמו שנאמר, העדפנו לקצץ בנושא הבינוי, אבל נאמר לנו שזה לא אפשרי, שזה לא בגבולות המשחק.

אורלי לוי אבקסיס: באיזה סעיף היה עודף של 100 מיליון?

אורלי לוי אבקסיס: עשינו פה העברות של רזרבות.

משה גפני: למה אי אפשר היה לקחת מהבינוי?

נדב כץ: כך נאמר לנו.

נדב כץ: אנחנו מנסים לעשות את המיטב על מנת שהפגיעה בשכבות החלשות, הפגיעה בדרגות הסבסוד הכי נמוכות - שלוש, ארבע וחמש - תהיה הפגיעה הכי נמוכה מתוך אותו קיצוץ.

נדב כץ: אנחנו עשינו על זה מחשבה שנייה.

נדב כץ: בימים הקרובים נפרסם דרגות סבסוד מעודכנות כך שהפגיעה בדרגות הנמוכות תהיה מינימאלית ביחס לדרגות הגבוהות.

אורלי פרומן: אתם משנים בתוך שנת הלימוד את שכר הלימוד?

נדב כץ: זה יחול רטרואקטיבית, זה לא יהיה באמצע שנה.

משה גפני: מה יהיה בעקבות הפרסום הזה?

משה גפני: כמה תשלם משפחה שנדרשה לשלם יותר בעקבות הקיצוץ?

נדב כץ: אנחנו נפרסם את זה בימים הקרובים.

נדב כץ: זה יהיה סכום יותר נמוך מהסכום שפורסם.

משה גפני: אני יכול לדעת כמה?

משה גפני: האם יש לנו למה לצפות?

נדב כץ: אם התוספת הכי גבוהה בטבלה שלפניכם הייתה 142 שקלים, מעכשיו זה יהיה מתחת ל-100 שקלים.

נדב כץ: תהיה דלתא של לפחות 50 שקלים לילד.

קרן ברק: אתם תספגו אותה?

אורלי לוי אבקסיס: האם אתם מעבירים את זה למישהו אחר?

אורלי לוי אבקסיס: המדרגה הבאה תשלם את זה?

נדב כץ: זה בתוך אותו משחק פנימי.

מיקי לוי: זה ייפול על המדרג השני.

איציק דניאל: דיברתם על זה שאנחנו רוצים לעודד נשים להשתלב בשוק העבודה.

איציק דניאל: אנחנו עושים את זה.

משה גפני: אני לא רוצה לשמוע את זה.

משה גפני: אתם לא רוצים לעודד נשים לצאת לעבודה, את מי אתם משקרים?

עודד פורר: למה מיצוי כושר השתכרות לא נמצא פה?

משה גפני: אני מכיר את תקציב המדינה, אני יודע את קיצוצי ה-flat שלכם.

משה גפני: אתם לא רוצים לעודד נשים לצאת לעבודה, אתם רוצים כסף כדי שתוכלו לבוא ולהגיד שאין גירעון גדול.

איציק דניאל: תקציב הסיוע לאותן משפחות כדי שהילדים יוכלו לצאת למעונות גדל משנה לשנה.

אורלי לוי אבקסיס: גם מספר הילדים גדל משנה לשנה.

איציק דניאל: תקציב הסבסוד גדל בעקבות תקציב הבינוי.

איציק דניאל: אנשים רוצים לשלוח ילד למעון מסובסד.

איציק דניאל: בגלל שחסרים מעונות מסובסדים תקציב הבינוי גדל בשנים האחרונות.

אורלי לוי אבקסיס: אין לו ניצול, זה האבסורד.

אורלי לוי אבקסיס: אתם שמים כסף בסעיף שאתם יודעים שלא יכול להיות מנוצל.

אורלי לוי אבקסיס: זה או שהכסף הזה שוכב מת או שהוא חוזר לאוצר.

אורלי לוי אבקסיס: כמה היה הניצול של סעיף הבינוי בשנה האחרונה?

מיקי לוי: מי קבע שלא ניתן לבצע הסטה?

מיקי לוי: אנחנו ביקשנו הסטה.

מיקי לוי: למה אי אפשר לבצע הסטה?

איציק דניאל: בשנה האחרונה היו שני דברים שהשפיעו על התעריף.

משה גפני: כמה כסף חוזר לאוצר מהבינוי?

איציק דניאל: לא חוזר כסף.

אורלי פרומן: אם כסף לא חוזר, למה לא לקחו משם?

איציק דניאל: מדובר בהרשאה להתחייב.

מיקי לוי: בפעם הקודמת אמרתם שלא פורסמו מכרזים.

מיקי לוי: אני לא מקבל את זה שאתה אומר שיש הרשאה להתחייב.

איציק דניאל: ההטבה במעונות המסובסדים להורים היא בזה שהמחיר שהם שולחים את הילד לגן הוא מחיר מפוקח על ידי ועדת המחירים.

איציק דניאל: ועדת המחירים עושה את העבודה שלה בהתאם לתמהיל מסוים.

איציק דניאל: בשנה הקרובה, בעקבות ההתייקרות של המוצרים, מדד וכדומה, המחיר המפוקח עלה בשיעור של 50, 60 שקלים לכל הדרגות.

אורית פרקש הכהן: לחודש?

איציק דניאל: לחודש.

איציק דניאל: דבר נוסף שקרה בשנת תש"ף, שנת 2020, זה שהיו קיצוצים רוחביים שהממשלה החליטה עליהם.

איציק דניאל: קיצצו רוחבית בכל משרדי הממשלה.

איציק דניאל: גם בזרוע העבודה במשרד העבודה והרווחה קיצצו סכום מסוים.

איציק דניאל: באותה החלטת ממשלה נקבע שהמשרדים צריכים לשבת יחד עם משרד האוצר כדי לקבוע את תמהיל הקיצוץ.

איציק דניאל: אי אפשר היה לעשות תמהיל שונה וסדר עדיפויות שונה בתוך המשרד, כי גם התקציבים האחרים שנמצאים בזרוע העבודה במשרד העבודה והרווחה הם תקציבים שהולכים לעידוד תעסוקה - תעסוקת אוכלוסיות, בינוי של מעונות יום, עולמות של בטיחות בעבודה.

משה גפני: אני רותח מזעם על אגף התקציבים ועל משרד הרווחה.

משה גפני: האם יש דרך להוריד את הקיצוץ הזה כך שהסבסוד יהיה כמו שהיה בעבר?

משה גפני: צריך לסבסד את האימהות שיוצאות לעבוד.

אברהם (אבי) ניסנקורן: ליוויתי את הטיפול במשפחתונים ובמעונות יחד עם נעמ"ת.

אברהם (אבי) ניסנקורן: ליוויתי את המאבק שלהם שזה יהיה בראש סדר העדיפויות.

אברהם (אבי) ניסנקורן: בוא נגיד את האמת, כשישבו על התקציב בפעם שעברה זה נדחק הצידה.

אברהם (אבי) ניסנקורן: היו הבטחות לפני התקציב, כולל פה בוועדה, כולל במקומות אחרים, שייקחו את הנושא של המעונות וישימו אותו בראש סדרי העדיפויות.

אברהם (אבי) ניסנקורן: כשזה הגיע לתקציב, זה היה בסוף סדרי העדיפויות.

אברהם (אבי) ניסנקורן: הכל נובע מזה.

משה גפני: יש קיצוץ עכשיו.

אברהם (אבי) ניסנקורן: זה עניין של תקציב המדינה.

משה גפני: זה לא תקציב המדינה.

אברהם (אבי) ניסנקורן: ברגע האמת זה תקציב המדינה, זאת האמת.

אברהם (אבי) ניסנקורן: זה או לשחק אותה, לבוא ולהגיד "אני מוכן לתת", אבל בתקציב לא לתת את זה.

אברהם (אבי) ניסנקורן: בתקציב יושבים על סדרי עדיפויות.

אברהם (אבי) ניסנקורן: משרד הרווחה שם את הנושא הזה בתחתית סדרי העדיפויות.

ינון אזולאי: הוא ביקש להעביר את זה מהבינוי, אבל האוצר לא אישר לו.

אברהם (אבי) ניסנקורן: אחרי שהוא סגר תקציב הוא בא לבקש תוספת.

אברהם (אבי) ניסנקורן: זה לא עובד ככה.

אברהם (אבי) ניסנקורן: אתה רוצה לעשות את זה?

אברהם (אבי) ניסנקורן: תסגור את זה בתקציב.

אברהם (אבי) ניסנקורן: אנחנו ערב תקציב חדש, עוד כמה חודשים יהיה תקציב חדש.

אברהם (אבי) ניסנקורן: בסוף הנושא הזה צריך טיפול שורש - לקחת את גילאי אפס עד שלוש ולהעביר אותם לאחריות משרד החינוך.

משה גפני: אתה צודק חלקית.

משה גפני: אנחנו לא דנים עכשיו על מה היה בתקציב, אנחנו דנים על מה שקרה בקיצוץ של עכשיו.

משה גפני: עכשיו קיצצו.

משה גפני: משרד האוצר יחד עם משרד הרווחה החליט לקצץ בסעיף הזה.

משה גפני: זו לא בעיה של התקציב.

משה גפני: אתה צודק לגבי הבעיה של התקציב.

משה גפני: יש עכשיו מצב שקיצצו.

משה גפני: מר דניאל, האם אפשר למצוא פתרון לבעיה הזאת?

משה גפני: האם אפשר לקחת כסף מהבינוי?

משה גפני: חלק מהבינוי לא נעשה, זה נאמר פה על ידי הבוס שלך.

משה גפני: הממונה על התקציבים אמר שיש חלק שלא חתמו חוזים בכלל.

משה גפני: האם אתה יכול לחזור אלינו עם תשובה שאומרת שיחזירו כסף, שייקחו ממקום אחר?

מיקי לוי: 1.4 מיליארד שקלים מועברים בימים אלה לוועדת הכספים.

מיקי לוי: זה לא נקרא העברה תקציבית, זה נקרא העברת עודפים.

מיקי לוי: מדובר בהמון כסף.

מיקי לוי: אם זה העברת עודפים, נהדר, נעביר את זה לכאן.

מיקי לוי: לשבוע החלל העברתם הרבה מאוד כסף.

מיקי לוי: מעונות היום יותר חשובים משבוע החלל.

מיקי לוי: תלכו הביתה ותחזרו עם תשובות, כי את ה-1.4 אני לא מתכוון להעביר.

משה גפני: יש העברה גדולה של משרד הרווחה בתוך הקיצוץ הרוחבי שאני לא אביא לדיון.

משה גפני: יכול להיות שאתם, משרד האוצר, תשמחו, מה איכפת לכם שזה לא יהיה, אבל למשרד הרווחה יהיה אכפת.

משה גפני: אם הממונה על התקציבים אומר שלא חתמו חוזים על בינוי, אפשר לקחת את הכסף משם.

משה גפני: אני רוצה תשובה על זה.

משה גפני: אם אני לא אקבל תשובה, אני לא אעביר את העברות, אני לא אעביר את הקיצוץ.

משה גפני: יש הרבה כסף, כמו שאמר מיקי לוי, למשרד הרווחה.

משה גפני: תעבירו את הכסף הזה, נורא פשוט.

משה גפני: אתם לא לבד במדינה, גם אנחנו נמצאים פה.

משה גפני: אני מתנצל שאנחנו פעילים.

משה גפני: אתם הייתם מעדיפים שלא נעשה כלום.

משה גפני: אני מודיע כאן קבל עם ועולם, אני לא מעביר עד שלא תיתן לי תשובה.

משה גפני: כמו שביקשתי תשובה על הנושא הזה של המכללות הטכנולוגיות, כך אני רוצה תשובה גם בעניין הזה.

משה גפני: למה בעניין של מה שהעלו החברים במליאת הכנסת ומה שהם העלו כאן אתם לא יכולים לתת תשובה חיובית?

שלמה קרעי: הרי הכסף הזה יצא מכיס אחר – דמי אבטלה, הבטחת הכנסה, ואז מה עשינו?

משה גפני: זה מה שאמרתי.

משה גפני: כמה זמן אתם צריכים במשרד הרווחה ובמשרד האוצר כדי לתת תשובה?

איציק דניאל: תקציב הבינוי הוא תקציב הרשאתי בהגדרה.

משה גפני: דובר על זה שלא חתמו חוזים.

איציק דניאל: כשרשות מקומית מגישה היום בקשה וניתנת לה הסכמה מצד המשרד לבינוי מעונות יום - -

יעקב אשר: לרשות המקומית כבר אישרת את זה.

איציק דניאל: הרשות המקומית מקבלת הרשאה להתחייב.

משה גפני: אני מבקש תשובות חיוביות.

משה גפני: אני יודע שאם רוצים אפשר למצוא פתרון, אנחנו רואים את זה כמעט כל שבוע.

משה גפני: אתה צריך לתת לי גם תשובה על המכללות.

איציק דניאל: הרשאה להתחייב אומר שיש התקשרות אל מול הרשות.

איציק דניאל: המזומן בגין אותה הרשאה לא יוצא השנה, הוא יוצא בעוד שלוש, ארבע שנים, כי לוקח זמן לבצע את הפרויקט.

יעקב אשר: אתם מחלקים את זה.

יעקב אשר: זה לא נכון, זה שקר.

עודד פורר: אני רוצה תשובות על הנושא של המכללות.

משה סוויסה: אנחנו באים מהשטח.

משה סוויסה: אנחנו מפעילים מעונות מצפון עד דרום, כולל פריפריה ומרכז.

משה סוויסה: אנחנו חווים את המצוקה היום יומית במציאת מטפלות טובות, אנחנו חווים את הקושי בייקור התשלומים למעונות היום.

משה סוויסה: אנחנו נמצאים לפני קריסה.

משה סוויסה: אנחנו פונים למשרד האוצר, למשרד הרווחה, אנא תשקלו.

משה סוויסה: אני רוצה שנקבל כסף מכלל ההורים, כדי שנוכל לממן את מעונות היום.

משה גפני: משרד הרווחה ומשרד האוצר, אני מבקש לדעת בתוך שבוע אם יש פתרון לקיצוץ בסבסוד של המעונות.

משה גפני: הקיצוץ הוא קיצוץ גדול מאוד, בעייתי.

משה גפני: יהיה קשה מאוד להחזיק את המעונות בצורה הזאת, יהיה קשה לאימהות לשלוח את הילדים שלהן.

משה גפני: תחפשו תשובה.

משה גפני: אם אתם אומרים שאי אפשר בהרשאה להתחייב, בסדר.

משה גפני: לא מעניין אותי מאיפה, אני רוצה שהקיצוץ הזה יחזור באיזו שהיא צורה.

משה גפני: תמצאו דרך איך לממן את הקיצוץ הזה, זה לא יכול להימשך בצורה הזאת.

משה גפני: תוך שבוע אני מבקש תשובה לשאלה הזאת.

משה גפני: אם זה לא יקרה, אני מאמץ את מה שהציע מיקי לוי – לא יהיה כסף.

משה גפני: תודה רבה, הישיבה נעולה.